הרב **דוד שלמה סתיו** (נולד בט"ז באייר ה'תש"ך, 13 במאי 1960) הוא רב היישוב שוהם, יושב-ראש ארגון צהר, יושב-ראש עמית ברשת אור תורה סטון ואחד מרבני תנועת הנוער עזרא לשעבר.

ביוגרפיה
--------

נולד בירושלים, בנם של שמואל דב, ספרן בבית הכנסת ישורון, ואיידל (הדסה) סתיו, בתו של רבי גדליה משה גולדמן, האדמו"ר מזוויהל. למד בישיבת בני עקיבא נתיב מאיר, ולאחר מכן בישיבת מרכז הרב, אצל הרב אברהם שפירא, שאותו הוא רואה כרבו, הרב צבי ישראל טאו והרב יהושע צוקרמן. את הכושר לדיינות רכש בכולל בפסגות. התגייס לצה"ל במסגרת הסדר מרכז ושירת במשך שמונה חודשים בחיל השריון.

בשנת 1986 החל לשמש כר"מ בישיבת אור עציון וכרב המושב בני דרום. בין השנים 1992–1994 כיהן כרב בקהילה דתית לאומית וראש ישיבה באנטוורפן שבבלגיה. בשנת 1998 ייסד יחד עם הרב יובל שרלו והרב שי פירון את ישיבת אורות שאול, ועמד בראשה לצד הרב שרלו עד 2009. באותה תקופה החל לכהן כרב היישוב שוהם. בשנים 1996–1998 היה רב בית הספר הדתי לקולנוע מעלה, ובתקופה זו פרסם פסיקות רבות בנושאי תקשורת בכתב העת נקודה.

בעקבות רצח רבין, הקים הרב סתיו יחד עם הרב שרלו, הרב רפי פוירשטיין ורבנים נוספים את ארגון צהר, והחל משנת 2009 משמש כיושב ראש הארגון. הוביל קמפיין שנלחם בכוונתו של שר הדתות יעקב מרגי למנוע מהארגון להשיא זוגות.

הרב סתיו הוסמך לרבנות על ידי הרב אברהם שפירא. הרב מוסמך גם לדיינות, ושימש כדיין בבית הדין לגיור של הרב חיים דרוקמן וכדיין בבית דין לממונות במרכז הארץ. בשנת 2008 התמודד בבחירות למועצת הרבנות הראשית, אך לא נבחר.

בשנת 2012 החל לפרסם טור שבועי בנושא פרשת השבוע בעיתון "ישראל היום", והוציא לאור את ספרו הראשון, "בין הזמנים - תרבות בילוי ופנאי בהלכה ובמחשבה". הספר קיבל הסכמה מהרב ציון בוארון, וברכה מהרב יעקב אריאל על כתיבת ספר מעין זה.

משנת 2015 משמש כיו"ר עמית במוסדות אור תורה סטון לצידו של הרב שלמה ריסקין.

נשוי לאביבה ואב לתשעה ילדים. בנו הרב אברהם סתיו חיבר עמו ספרים ומאמרים תורניים, בהם הספר "אבוא ביתך - שאלות ותשובות בנושא זוגיות ומשפחה" (שני כרכים).

התמודדותו לרבנות הראשית לישראל
------------------------------

הרב סתיו התמודד לתפקיד הרב הראשי לישראל בבחירות 2013, אך הפסיד לרב דוד לאו. הוא ניהל קמפיין נרחב במשך כשנתיים בעלות של למעלה ממיליון דולר. הוא זכה לתמיכת מספר רבנים מהפלג הליברלי בציונות הדתית ובהם הרב נחום אליעזר רבינוביץ, הרב אהרן ליכטנשטיין והרב יעקב מדן, וכן לתמיכת מפלגות הבית היהודי, יש עתיד, ישראל ביתנו והתנועה, ולתמיכת אישים חילוניים.

רבנים חרדים ורבנים מהאגף השמרני של הציונות הדתית הביעו התנגדות למועמדותו של הרב סתיו, ובהם הרב שמחה קוק, הרב צבי ישראל טאו, הרב זלמן נחמיה גולדברג והרב שלמה אבינר. הרב עובדיה יוסף יצא בחריפות נגד הרב סתיו והתמודדותו לרב הראשי בדרשתו השבועית, הוא כינה אותו "רשע" ואמר ש"הוא מסוכן לרבנות, מסוכן ליהדות, מסוכן לתורה" והצבתו לתפקיד הרב הראשי היא "העמדת צלם בהיכל". בכינוס רבנים בביתו של הרב חיים דרוקמן דרשו מהרב סתיו להסיר את מועמדותו כדי לאפשר את בחירת הרב יעקב אריאל. מנגד, ארגון הרבנים האמריקאים "הסתדרות הרבנים דאמריקה" (RCA) תמך ברב סתיו.

דעותיו ודרכו ההלכתית
--------------------

הרב סתיו נחשב כבעל גישה ליברלית מבחינה הלכתית. הוא מותח ביקורת על מדיניות הגיור המקובלת בבתי הדין לגיור. לדעתו, הגיור צריך להיות מבוסס על קבלת עול מצוות עקרוני והצטרפות לאומית, ואולפני הגיור צריכים להתמקד בעקרונות אמונה בסיסיים ולא בפרטי המצוות המעשיות. הוא תומך בהסכמי קדם נישואין המיועדים למנוע סרבנות גט ופועל ליצירת הסכמה רבנית על נוסח מקובל להסכמים.

בחודש אלול ה'תשע"ב פרסם עם הרב יעקב אריאל את "תוכנית ג' אלול לחיזוק הרבנות הראשית וזיקתה לכלל הציבור בדרכו של  הראי"ה קוק זצ"ל" (ג' באלול הוא יום פטירתו של הרב קוק). התוכנית מציעה שינויים בפעילות הרבנות הראשית ובהם: חיוב רבנויות מקומיות להכיר בגיורים של בתי הדין הרבניים לגיור ובהיתר המכירה בשנת השמיטה; הפיכת תעודת הכשרות הבסיסית של הרבנות לסטנדרט הלכתי אחיד ללא הידורים; פתיחת אזורי רישום הנישואין; ומינוי דיינים בעלי השקפה הלכתית שמתירה הטלת סנקציות כבדות על גברים סרבני גט. במסגרת ארגון צהר, השתתף בהקמת ארגון כשרות אלטרנטיבי לשנת השמיטה כחלופה לכשרות הרבנות הראשית, לאחר החלטת הרבנות לאפשר לרבני ערים למנוע תעודת כשרות מפירות היתר מכירה שנמכרים בתחום אחריותם.

הרב סתיו הביע תמיכה בנשיאה בנטל השירות הצבאי גם בקרב בחורי ישיבות. הוא גינה את פרסומו של הספר תורת המלך, וכתב ש"אסור היה להראות אפילו למראית עין שמותר לרצוח פלסטינים", ושרצח של גוי חמור יותר מרצח של יהודי, משום שיש בו חילול השם. לטעמו יש להיאבק על שמירת אזורים בעלי סיכוי להתיישבות ערבית על ידי יישוב יהודי מוגבר ולא באמצעות פסקי הלכה ש"מזיקים ברמה הציבורית".

בספרו "בין הזמנים - תרבות בילוי ופנאי בהלכה ובמחשבה" הוא מגלה הערכה כלפי תרבות הפנאי ונוקט בגישה מקלה בנושאי צניעות: "כאשר מדובר בסרט בעל ערך חיובי רב, שיש בו סצנות מעטות עם בעיות צניעות קלות, אפשר להתיר את הצפייה בסרט ולהסתפק בעצימת עיניים בסצנות הבעייתיות", "מותר לצפות בהצגת נשים המבוססת בעיקרה על העברת תכנים ולא על הבלטת גוף האישה". לגבי קריאת ספרים: "מותר לקרוא ספרים שמופיעים בהם קטעים לא צנועים שאינם עיקר הסיפור ואפשר לעבור עליהם בזריזות או לדלג עליהם", ולנשים לא קיימת מגבלה זו כלל.

עוד פסק כי "מותר ואף רצוי לקרוא כל מידע שעשוי לסייע לאדם בהבנת המצב הפוליטי, הביטחוני והכלכלי, הגם שהוא כרוך בלשון הרע על מנהיגים או דמויות אחרות". כמו כן פסק כי איסור הצלת נוכרי בשבת אינו תקף בימינו, שכן "ההלכות שלא חייבו להציל חיי גוי עסקו בגוי שהיה אדם מושחת בהנהגותיו ומידותיו ולא דיברו על גויים השומרים על ערכים מתוקנים כמו בימינו".

בריאיון לגבי הומואים דתיים הביע את דעתו שמדובר באיסור חמור, אך ברמת ההתייחסות האנושית אין לדחות הומוסקסואלים או לראות בהם סוטים, ויש לקיים אתם דיאלוג ולנסות להקל על מצוקתם תוך בדיקת הפרמטרים של ההלכה.

באוגוסט 2015 הצטרף הרב סתיו לבית הדין "גיור כהלכה" בראשות הרב נחום אליעזר רבינוביץ'.

ספרים
-----

* **בין הזמנים - תרבות בילוי ופנאי בהלכה ובמחשבה**, פתח תקווה: הוצאת ישיבת ההסדר אורות שאול וידיעות אחרונות, 2012. ISBN 9789655455137
* **פרשה בקטנה - טעימות קטנות מפרשת השבוע**, הוצאת מגיד, 2014
* **אבוא ביתך - שאלות ותשובות בנושא זוגיות ומשפחה**, שני כרכים, הוצאת מגיד,2017 ו-2020. נכתב יחד עם בנו, הרב אברהם סתיו.

קישורים חיצוניים
----------------

* רשימת המאמרים של דוד סתיו באתר רמב"י
* רשימת המאמרים של דוד סתיו, באתר רמבי"ש
* מאמרי הרב דוד סתיו שכתב יחד עם בנו הרב אברהם סתיו זמינים לצפייה באתר ספריית אסיף.
* שו"ת אינטרנט עם הרב דוד סתיו, באתר כיפה
* ירעם נתניהו, שליפות עם הרב דוד סתיו, באתר nrg‏, 10 ביוני 2008
* חגית רוזנבאום, הרב סתו, באתר ערוץ 7, 13 בספטמבר 2012
* איילת שני, אני בשיחה: הרב דוד סתיו, סוכן המכירות של היהדות, באתר הארץ, 14 בפברואר 2012
* יצחק טסלר, רוח סתיו: ריאיון עם הרב דוד סתיו, באתר nrg‏, 13 באוגוסט 2010
* רוני שויקה, ביקורת על הספר "בין הזמנים", באתר מקור ראשון, 10 באוגוסט 2012
* דוד זולדן, "בין הזמנים": נצא השדה, נלינה בכפרים, באתר הארץ, 24 בספטמבר 2012
* יהודה שלזינגר, הרב סתיו יוצא לקרב על הרבנות הראשית, באתר ישראל היום, 11 בינואר 2013
* קטע קול קובי מידן, ‏"אנשים בלילה" עם דוד סתיו, באתר iCast‏, 20 בינואר 2013
* הרב סתיו: "לא אדחה הומוסקסואל" | שיח הלכתי, באתר כמוך, 12 בפברואר 2013
* יהודה שלזינגר, המהפך של הרב סתיו, באתר ישראל היום, 21 ביוני 2013
* איילת רוזן, ‏"ידעתי שאשלם מחיר כבד על כניסתי לרבנות", באתר ‏מאקו‏, 20 ביוני 2013
* הרב דוד סתיו מתארח בתוכנית "שעה של אנשים", רדיו גלי ישראל, 20 באוגוסט 2015
* הודיה כריש-חזוני, "הלכה בלי בושה", באתר מקור ראשון, 3 בדצמבר 2017
* הרב יואל קטן, "בית דינא שריא", באתר ערוץ 7, מתוך בשבע, ט"ז בשבט תשע"ח, 1 בפברואר 2018 - ביקורת על הספר 'אבוא ביתך'
* כל הכתבות על הרב דוד סתיו, באתר ערוץ 7
* דוד סתיו (1960-), דף שער בספרייה הלאומית

הערות שוליים
------------

1. ↑  "הרב דוד סתיו ישמש כיו"ר עמית של רשת אור תורה סטון | כיפה". נבדק ב-2018-06-05.
2. ↑  התראות, באתר ערוץ 7, 13 בספטמבר 2012, מוטי לוי‏, רב שיח: שיחה עם הרב דוד סתיו, באתר וואלה!‏, 14 בפברואר 2011
3. ↑  הרב הראשי אליהו בקשי דורון - א' שבט נ"ד - תמוז נ"ד, באתר ארכיון המדינה, עמ' 124; עדו בן פורת, הרב אברהם יוסף נגד הרב דוד סתיו, באתר ערוץ 7, 5 בנובמבר 2013
4. ↑  התראות, באתר ערוץ 7, 13 בספטמבר 2012
5. 1 2  צביה פריגה-לוק, הרב סתיו:רב ראשי, שגריר או עורך דין?, 7 בפברואר 2013, באתר יהודילי
6. ↑  אתר צוהר
7. ↑  תמי גיל, הרבנות הראשית: הרב אליטוב במקום הראשון, חדשות בחדרי חרדים, 23 בספטמבר 2008.
8. ↑  גיא עזרא, ‏הרב סתיו מצטרף להנהגת רשת 'אור תורה סטון', באתר "סרוגים", 28 בינואר 2015
9. ↑  שי דורון, הוכרזו הרבנים הראשיים החדשים: הרב דוד לאו והרב יצחק יוסף, באתר nana10‏, 24 ביולי 2013(הקישור אינו פעיל, 21 ביולי 2021)
10. ↑  אתר למנויים בלבד יאיר אטינגר, הרב עובדיה יוסף נגד הרב סתיו: רשע שאינו ראוי לכלום, באתר הארץ, 16 ביוני 2013
11. ↑  רבני הר עציון תומכים ברב סתיו למשרת הרב הראשי
12. ↑  זאב קם וארי גלהר, מועמד הבית היהודי לרב הראשי: הרב סתיו, באתר nrg מעריב, 2 ביוני 2013
13. ↑  ארי גלהר, 'יש עתיד' תומכת במינוי דוד סתיו לרב הראשי, באתר nrg‏, 3 במרץ 2013
14. ↑  קובי נחשוני, לבני: "התנועה" תומכת בסתיו לתפקיד הרב הראשי, באתר ynet, 6 במרץ 2013
15. ↑  ארי גלהר, המאבק לרבנות הראשית ממשיך, באתר nrg‏, 15 במרץ 2013
16. ↑
17. ↑  אריה יואלי, ‏הרב אבינר: הרב דוד סתיו לא מתאים לתפקיד הרב הראשי, באתר "סרוגים", 24 בדצמבר 2012
18. ↑
19. ↑  הרב יוסף: בחירת הרב סתיו – הצבת צלם בהיכל, באתר ערוץ 7, 15 ביוני 2013
20. ↑  רבנים לרב סתיו: הסר מועמדותך מיידית, באתר ערוץ 7, 26 במאי 2013
21. ↑  יונתן אוריך, ‏אלפי רבנים אורתודוקסים בארה"ב מתייצבים לימינו של הרב סתיו, באתר כיפה.
22. ↑  שבתי בנדט‏, בנט והצעד שעשוי להבטיח לראשונה רב ראשי "סרוג", באתר וואלה!‏, 2 ביוני 2013
23. ↑
24. ↑  מוטי לוי‏, יום העגונה: "אני כבולה, לבעלי מותר הכל", באתר וואלה!‏, 17 במרץ 2011
25. ↑  ידידיה הכהן וחזקי עזרא, צהר תקים מערך כשרות אלטרנטיבי, באתר ערוץ 7, 25 בספטמבר 2007
26. ↑
27. ↑  קובי נחשוני, הרב אליהו בכנס: "מי שציוני חייב להצטרף אלינו", באתר ynet, 27 בדצמבר 2010
28. ↑  בין הזמנים - תרבות בילוי ופנאי בהלכה ובמחשבה, 2012, עמוד 211
29. ↑  שם.
30. ↑  שם, עמוד 154
31. ↑  שם, עמוד 155. הטעם: "האיסור על נשים הוא דווקא הרהור בקיום עבירה ולא הרהור כללי בענייני עריות".
32. ↑  שם, עמוד 151
33. ↑  "פיקוח נפש של גוי בשבת | שאל את הרב". נבדק ב-2018-06-05.
34. ↑
35. ↑  יקי אדמקר‏, מרד במונופול הרבנות: בציונות הדתית מקימים רשת גיור עצמאית, באתר וואלה!‏, 10 באוגוסט 2015

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007295105505171
* ISNI: 0000 0003 7901 2559
* LCCN: no2012111745
* VIAF: 257105298
* WorldCat: lccn-no2012111745

 |